CELEX: 32018D0718
Language: bg
Date: 2018-05-14 00:00:00
Title: Решение за изпълнение (ЕС) 2018/718 на Комисията от 14 май 2018 година за временно преустановяване на статута на Малта на официално свободна от туберкулоза държава по отношение на стадата говеда и за изменение на приложение I към Решение 2003/467/ЕО (нотифицирано под номер С(2018) 2762) (Текст от значение за ЕИП. )

16.5.2018   
            
            
               BG
            
            
               Официален вестник на Европейския съюз
            
            
               L 120/12
            
         РЕШЕНИЕ ЗА ИЗПЪЛНЕНИЕ (ЕС) 2018/718 НА КОМИСИЯТА
   от 14 май 2018 година
   за временно преустановяване на статута на Малта на официално свободна от туберкулоза държава по отношение на стадата говеда и за изменение на приложение I към Решение 2003/467/ЕО
   
      
         (нотифицирано под номер С(2018) 2762)
      
   
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 64/432/ЕИО на Съвета от 26 юни 1964 г. относно проблеми, свързани със здравето на животните, които засягат търговията в Общността с говеда и свине (1), и по-специално раздел I, параграф 5 от приложение А към нея,
   като има предвид, че:
   
               (1)
            
            
               Директива 64/432/ЕИО се прилага по отношение на търговията с говеда в рамките на Съюза. С нея се уреждат условията, при които държава членка може да бъде обявена за официално свободна от туберкулоза по отношение на стадата говеда, както и условията за запазване на този статут.
            
         
               (2)
            
            
               В Решение 2003/467/ЕО на Комисията (2) се предвижда, че държавите-членки, включени в списъка в глава 1 от приложение I към него, са обявени за официално свободни от туберкулоза по отношение на стадата говеда.
            
         
               (3)
            
            
               С Решение за изпълнение (ЕС) 2016/448 на Комисията (3) Малта е включена в списъка в глава 1 от приложение I към Решение 2003/467/ЕО.
            
         
               (4)
            
            
               През ноември 2017 г. Малта съобщи за огнище на туберкулоза по говедата, което бе потвърдено чрез изолирането на M. bovis при лабораторно изследване. По време на последвалото разследване говеда от друго стадо са дали положителна проба на теста за туберкулоза по говедата. Във второто стадо е имало животни, преминали в него от първото привлякло вниманието във връзка с конкретния случай стадо.
            
         
               (5)
            
            
               Малта е предприела мерките, предвидени в приложение А, раздел I към Директива 64/432/ЕИО, и по-специално е оттеглила статута на първото стадо на официално свободно от болестта и временно е преустановила статута на второто стадо. Вследствие на това Малта повече не отговаря на критериите за запазване на статута на официално свободна по отношение на туберкулозата по говедата държава, предвидени в раздел I, параграф 4 от приложение А към Директива 64/432/ЕИО; нещо повече, все още е неизвестен източникът на заразата.
            
         
               (6)
            
            
               Във връзка с предоставената от Малта информация за огнища на туберкулоза по говедата Комисията счита, че са налице доказателства за съществена промяна в ситуацията с туберкулозата по говедата в тази държава членка.
            
         
               (7)
            
            
               С оглед на гореизложеното, статутът на Малта на официално свободна от туберкулоза по говедата държава следва да бъде временно преустановен, докато резултатите от контролния тест и от епидемиологичните проучвания покажат, че огнищата са овладени, че се прилагат мерките, предвидени в раздел I, параграф 4, букви б), в) и г) от приложение А към Директива 64/432/ЕИО, и че процентът на стадата говеда, за които е потвърдено, че са заразени с туберкулоза, не е надвишил 0,1 % от всички стада в течение на непрекъснат период от 12 месеца, в края на който поне 99,9 % от стадата говеда би трябвало да се сдобият със статут на официално свободни от туберкулоза стада.
            
         
               (8)
            
            
               Поради това приложение I към Решение 2003/467/ЕО следва да бъде съответно изменено.
            
         
               (9)
            
            
               Мерките, предвидени в настоящото решение, са в съответствие със становището на Постоянния комитет по растенията, животните, храните и фуражите,
            
         ПРИЕ НАСТОЯЩОТО РЕШЕНИЕ:
   Член 1
   1.   Временно се преустановява статутът на Малта на официално свободна от туберкулоза държава по отношение на стадата говеда.
   2.   За да си възвърне статута на официално свободна от туберкулоза държава по отношение на стадата говеда, Малта трябва да отговаря на следните условия:
   
               а)
            
            
               продължават да се спазват условията, предвидени в раздел I, параграф 4, букви б), в) и г) от приложение А към Директива 64/432/ЕИО;
            
         
               б)
            
            
               всички стада говеда са били подложени на тестове за туберкулоза по говедата съобразно процедурите, установени в раздел I, параграф 1 от приложение А към Директива 64/432/ЕИО;
            
         
               в)
            
            
               процентът на стадата говеда, за които е потвърдено, че са заразени с туберкулоза, не е надвишил 0,1 % от всички стада в течение на непрекъснат период от 12 месеца;
            
         
               г)
            
            
               в края на посочения в буква в) 12-месечен период поне 99,9 % от стадата говеда са се сдобили със статут на официално свободни от туберкулоза стада.
            
         Член 2
   Приложение I към Решение 2003/467/ЕО се изменя в съответствие с приложението към настоящото решение.
   Член 3
   Адресати на настоящото решение са държавите членки.
   
      Съставено в Брюксел на 14 май 2018 година.
      
         
            За Комисията
         
         Vytenis ANDRIUKAITIS
         
            Член на Комисията
         
      
   
   
      (1)  ОВ 121, 29.7.1964 г., стр. 1977/64.
   
      (2)  Решение 2003/467/ЕО на Комисията от 23 юни 2003 г. за установяване на статут на официално свободни от туберкулоза, бруцелоза и ензоотична левкоза по говедата на някои държави членки и региони на държави членки по отношение на стадата говеда (ОВ L 156, 25.6.2003 г., стр. 74).
   
      (3)  Решение за изпълнение (ЕС) 2016/448 на Комисията от 23 март 2016 г. за изменение на приложения I и II към Решение 2003/467/ЕО във връзка със статута на Малта на официално свободна от туберкулоза и бруцелоза по отношение на стадата говеда (ОВ L 78, 24.3.2016 г., стр. 78).
   
      ПРИЛОЖЕНИЕ
      В приложение I към Решение 2003/467/ЕО глава 1 се заменя със следното:
      
         
            „ПРИЛОЖЕНИЕ 1
         
         
            Официално свободни от туберкулоза държави членки
         
         
                     Код по ISO
                  
                  
                     Държава членка
                  
               
                     BE
                  
                  
                     Белгия
                  
               
                     CZ
                  
                  
                     Чешка република
                  
               
                     DK
                  
                  
                     Дания
                  
               
                     DE
                  
                  
                     Германия
                  
               
                     EE
                  
                  
                     Естония
                  
               
                     FR
                  
                  
                     Франция
                  
               
                     LV
                  
                  
                     Латвия
                  
               
                     LT
                  
                  
                     Литва
                  
               
                     LU
                  
                  
                     Люксембург
                  
               
                     HU
                  
                  
                     Унгария
                  
               
                     NL
                  
                  
                     Нидерландия
                  
               
                     AT
                  
                  
                     Австрия
                  
               
                     PL
                  
                  
                     Полша
                  
               
                     SI
                  
                  
                     Словения
                  
               
                     SK
                  
                  
                     Словакия
                  
               
                     FI
                  
                  
                     Финландия
                  
               
                     SE
                  
                  
                     Швеция“